Scannán scéinséara comhaimseartha é An Bronntanas a chuireann síos ar eachtra a tharlaíonn do chriú bhád tarrthála i gConamara. Téann an bád chun farraige le linn stoirme tar éis don chriú glaoch éigeandála a fháil. Tagann siad ar bhád iascaigh tréigthe ar a bhfuil corp mná agus lastas mór drugaí. Tá siad idir dhá cheann na meá – an dtabharfaidh siad an corp i dtír agus an gcuirfidh siad na húdaráis ar an eolas faoi na drugaí? Déanann siad cinneadh a tharraingíonn trioblóid agus tragóid orthu féin.